
Ministrul László Borbély s-a aflat marţi, 7 septembrie 2010, în judeţul Dolj, unde a participat la întâlnirea cu reprezentanţi ai autorităţilor locale şi ai instituţiilor teritoriale subordonate Ministerului Mediului şi Pădurilor. De asemenea, ministrul László Borbély a făcut o vizită la uzina Ford unde a anunţat că programul Rabla va continua şi în anul 2011 şi că este în discuţie modificarea programului pentru tractoare, existând posibilitatea folosirii mai multor tichete în vederea cumpărării unor utilaje noi.
La întâlnirea cu autorităţile locale, ministrul Mediului şi Pădurilor a anunţat că în luna octombrie se va deschide o nouă sesiune de proiecte pentru reţele de canalizare şi staţii de epurare, îndrumându-i sa acceseze aceste proiecte. 
În discuţia cu autorităţile locale doljene, ministrul László Borbély a subliniat faptul că acestea trebuie sa acceseze cât mai multe fonduri, dar să ţină seama că banii nu se pot acorda fără asigurarea unui procent de 10% din valoarea proiectului, ce trebuie să vină din bugetul local. 
Ministrul Mediului şi Pădurilor a felicitat autorităţile locale din judeţul Dolj pentru numărul mare de proiecte depuse în cadrul programului Casa Verde. 

Vorbind despre fonduri, László Borbély a anunţat ca Ministerul Mediului şi Pădurilor poate angaja aproximativ un miliard de euro din Fondul de mediu pentru diferite proiecte. 

"Anul acesta, chiar dacă este recesiune, investiţiile de mediu faţă de anul trecut s-au dublat. Trebuie să recunosc că a fost o surpriză plăcută pentru mine că am moştenit la Fondul de mediu de la guvernarea trecută, care nu a cheltuit banii în anul 2009 suma de 1,2 miliarde lei, la care se adaugă ce intră anul acesta, astfel că vom putea să dăm bani pentru diferite proiecte, din care unele sunt în derulare, altele le pornim acum. Este vorba de circa 1,8 miliarde de lei, însă putem angaja contracte pentru 2,6 miliarde lei. Înseamnă un miliard de euro pe care putem anul acesta să-l angajăm din Fondul de mediu", a menţionat ministrul Mediului şi Pădurilor. 

Referitor la Strategia Naţională de Management al Riscului la Inundaţii  pe Termen Mediu şi Lung, ministrul Mediului şi Pădurilor a subliniat faptul că “anul acesta s-a dat  cea mai mare sumă pentru combaterea efectelor inundaţiilor, respectiv 900 milioane de lei. În cadrul derulării acestei strategii vor trebui să se ia o serie de măsuri foarte importante cum ar fi şi renaturarea Dunării, iar pentru acest lucru este nevoie de o analiza foarte serioasă”. 
În ceea ce priveşte groapa de deşeuri de lângă Craiova, ministrul Mediului şi Pădurilor s-a arătat îngrijorat, având în vedere ca aceasta se situează foarte aproape de municipiu. În vederea soluţionării acestei probleme, ministrul  László Borbély a convocat o şedinţă la minister.

Tot în cadrul întâlnirii cu autorităţile locale, ministrul Mediului şi Pădurilor a subliniat faptul că programele Rabla şi Casa Verde sunt de succes. " În cazul programulului Rabla, în momentul de faţă sunt 165.000 de maşini casate, scoase din piaţă, şi circa 40.000 de maşini noi, cumpărate”. László Borbély a atras atenţia populaţiei că aceste vouchere trebuie valorificate cât mai repede, deoarece sunt valabile până în 23 noiembrie. 

În cadrul vizitei la uzina Ford, Ministrul Mediului şi Pădurilor i-a felicitat  pentru metoda unică de vopsire în Europa, metoda 3W, care reduce atât nivelul de poluare cât şi energia consumată pentru vopsirea maşinilor. “Este nevoie de asemenea uzine în România, trebuie să demonstrăm că România are capacitatea de a produce automobile ", a declarat ministrul László Borbély subliniind că, după vizitarea uzinei Dacia din Piteşti, a răspuns invitaţiei conducerii uzinei Ford din Craiova.
Răspunzând la întrebarea presei privind taxa de poluare, ministrul Mediului şi Pădurilor a precizat că exisă discuţii privind modificarea acesteia. Măsurile suplimentare vor fi anunţate în luna octombrie a acestui an: "În ceea ce mă priveşte, sunt pe principiul ca poluatorul să plătească, deoarece România nu are nevoie de maşini vechi, ca după aceea tot statul să dea bani pentru casarea lor”, a declarat ministrul László Borbély. 

